钦定古今图书集成/方舆汇编/边裔典/第053卷 > 唐
## 钦定古今图书集成/方舆汇编/边裔典/第053卷 > 唐

### 高祖武德二年劫国遣使入献

按《唐书高祖本纪》，不载。按《西域传》，“劫者居葱岭中，
西及南距赊弥，西北挹担也。去京师万二千里，气常
热，有稻麦粟豆，畜羊马。俗死弃于山。武德二年，遣使
者献宝带、玻璃、水精杯。”

按杜氏《通典》，“劫国，隋时闻焉。在葱岭中，西与南俱与
赊弥国界接，西北至挹担国，去长安万二千里。有户
数万。气候热，有稻麦、粟豆羊马。出落沙、青黛，婚姻同
突厥。死云弃于山。”大唐武德二年，遣使贡宝带、金锁、
玻璃、水精杯各一。玻璃四百九十枚，大者如枣，小者
如酸枣。

汉

### 武帝 年始通使于精绝

按《汉书武帝本纪》，不载。按《西域传》：“精绝国，王治精
绝城，去长安八千八百二十里。户四百八十，口三千
三百六十，胜兵五百人。精绝都尉、左右将、译长各一
人。北至都护治所二千七百二十三里，南至戎卢国
四日行，地阸狭，西通扜弥四百六十里。”